Kleinhoewe-moord: ‘My pa sou enduit terugbaklei het’John Bosman is in sy huis op ‘n kleinhoewe by Nelspruit doodgeskiet. Foto: Facebook Die oudste seun van die man wat Dinsdag koelbloedig in ŉ rooftog op ŉ kleinhoewe buite Nelspruit doodgeskiet is, sê hy sal sy pa onthou as iemand wat altyd tyd vir ander gehad het, asook ŉ pa vir sy en sy broer se vriende was wat ŉ vaderfiguur gekort het. Steven Bosman (29) het Donderdag aan Maroela Media gesê John Bosman (61) was ŉ sterk en vasberade man. Hy kan hom dus voorstel dat sy pa tot die einde toe weerstand gebied het toe hy Dinsdagaand in hul huis oorval is. John, wat vir homself gewerk het, het omstreeks 21:00 sit en televisie kyk. Sy vrou, Leigh (62), was in hul slaapkamer, waar sy reggemaak het om te gaan slaap. “My pa-hulle het gewoonlik eers die sifdeur net voor slapenstyd gesluit,” vertel Steven. Dit was waar die drie aanvallers toegang tot die huis verkry het. “My pa het [die rowers] aangesê om te loop, maar een het ŉ vuurwapen en nog een ŉ mes uitgehaal,” sê Steven. “Hy’t vir my ma geskree om die kamerdeur te sluit en die paniekknoppie te druk.” ‎In die struweling wat daarna gevolg het, is John twee keer in die bors geskiet. In hul haas om weg te kom, het die rowers die Bosmans se televisiestel ŉ entjie buite die huis laat val. Teen die tyd dat die veiligheidsmaatskappy opgedaag het, was hulle reeds weg. Bosman se oudste seun, Steven, ’n musikant, sê hy onthou sy pa as vasberade en ’n vaderfiguur vir baie. Foto: Facebook “Dis so vreemd om te dink my pa, wat altyd so sterk was, is nie meer daar nie,” sê Steven, wie se ouers langer as 35 jaar getroud was. Hy sê sy ma is ŉ “tawwe koekie” wat kop bo water hou, maar “dit gaan nie goed met haar nie”. Steven, ŉ musikant, en sy broer, Dylan (26), ŉ prokureur, woon albei in Pretoria, van waar sy ouers jare gelede Nelspruit toe verhuis het. “My pa kon baie sterk standpunt inneem oor morele kwessies en was altyd bereid om mense te help, eties én filosofies,” vertel Steven, “maar hy het die flouste pa-grappe ooit vertel!” Hy sê sy pa, wat op 30 Desember 62 jaar oud sou geword het, sou nie ŉ begrafnis wou hê nie; daarom reël die familie ŉ viering van sy lewe. Hulle moet nog besluit oor die tyd en datum. Kol. Mtsholi Bhembe, polisiewoordvoerder van Mpumalanga, sê die polisie se soektog na die drie aanvallers duur voort.